(Chrismon) IN NOMINE SANCTAE ET INDIVIDUAE TRINITATIS. RODBERTUS* DIVINA PROVIDENTE CLEMENTIA Francorum rex. Si fidelibus nostris aliquod supplementi donum sive hereditatis augmentum, per nostri regium numinis praeceptum, ac nostrae celsitudinis gratiam, ac excellentem benivolentiam, juste et legaliter conferimus, nobis id aeternaliter esse ad honoris augmentum ac perpetualiter credimus firmissime profuturum. Quocirca dinoscat omnium sanctae aecclesiae Dei fidelium, tam presentium quam et futurorum sollertia ac precellens astutia, qualiter adiit celsitudinem nostram Gauffredus*, inclitus presul Cabilonensis, obnixe postulans ut cuidam suae abbatiae in honore sancti Ypoliti dicatae, in pago Belnensi sitae, ac pertinenti ad suum episcopatum, de villa Luliaco immunitatis ac concessionis preceptum facere dignaremur, et de Prato Ambleni, quod inter totum sunt triginta mansi et dimidius, et de luco qui vocatur Deserta communi clericorum generalitati paison centum porcis et quod necesse operi monasterii fuerit, et quod officialibus domibus, nec non et ignibus et de pascuis circum jacentibus, quantum eis sufficeret, perpetualiter habere concedimus. Cujus petitionibus adherentes, hoc preceptum canonicis predictę abbatiae fieri jussimus et regali auctoritate scribi et confirmari mandavimus, scilicet ut semper Deo et sancto Ypolito servientes regulariter teneant atque perpetualiter possideant absque ulla mundana contradictione. Ut autem haec scriptio firmior habeatur, anulo nostro jussimus insigniri et monogramma nostri nominis decenter asscribi. Monogramma. SIGNUM RODBERTI GLORIOSISSIMI REGIS FRANCORUM. Anno ab incarnatione Domini millesimo tricesimo, indictione .IIIia. Xma. Actum est hoc Argilliaco .VIIII. kalendas octobris et in quadragesimo tertio anno regni Rodberti excellentissimi regis et in quarto anno regni filii Henrici* supradicti regis. S’ Constantiae* nobilissimae reginae. S’ Rocleni*. S’ Addeladis*. S’ Gauffredi, episcopi Cabilonensis, inibi donantis sancto Ypolito, audientibus et concedentibus omnibus, sancti Vincentii servos qui infra aquam quae vocatur Doena permanerent. S’ Hugonis*, episcopi Autisiodorensis et comitis Cabilonensis. S. Ricardi* episcopi. S. Elmuini* episcopi. S. Rainaldi*, comitis Nivernensis. Hi omnes hoc scriptum laudaverunt et confirmaverunt et ex auctoritate Dei Patris et Filii et Spiritus sancti, et sanctae MARIAE perpetuae Virginis, et sancti Petri omniumque apostolorum, et omnium Sanctorum, excommunicaverunt et anathematizaverunt ut perpetualiter in poenis inferni permaneant homines qui hanc donationem sancto Ypolito ejusque servientibus nullo modo aufferre voluerint. Locus sigilli impressi. Ego Balduinus*, regii palatii cancellarius, scripsi et subscripsi.